CELEX: 32004D0815
Language: mt
Date: 2004-11-19 00:00:00
Title: Deċiżjoni tal-Kunsill tad- 19 ta' Novembru 2004 li temenda d-dikjarazzjoni mill-Komunità Ewropea dwar l-eżerċizzju ta' kompetenza u drittijiet tal-vot preżentata lill-Kummissjoni Ġenerali tas-Sajd għall-Mediterran

7.6.2006   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               223
            
         DEĊIŻJONI TAL-KUNSILL
   tad-19 ta' Novembru 2004
   li temenda d-dikjarazzjoni mill-Komunità Ewropea dwar l-eżerċizzju ta' kompetenza u drittijiet tal-vot preżentata lill-Kummissjoni Ġenerali tas-Sajd għall-Mediterran
   (2004/815/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 37 tiegħu, flimkien ma' l-ewwel sentenza ta’ l-Artikolu 300(2) u ma' l-ewwel subparagrafu tat-tielet paragrafu tiegħu,
   Wara li kkunsidra l-proposta mill-Kummissjoni, (1)
   
   Wara li kkunsidra l-opinjoni tal-Parlament Ewropew, (2)
   
   Billi:
   
               (1)
            
            
               Il-Komunità Ewropea hi membru tal-Kummissjoni Ġenerali tas-Sajd għall-Mediterran (GFCM); meta aderiet għal din l-organizzazzjoni, il-Komunità ddepożitat dikjarazzjoni waħda dwar l-eżerċizzju mill-Komunità ta' kompetenza u drittijiet tal-vot (3).
            
         
               (2)
            
            
               Fil-laqgħa tagħha mit-13 sas-16 ta' Ottubru 1997 il-GFCM adottat l-emendi għat-test tal-ftehim li jistabbilixxi budget awtonomu.
            
         
               (3)
            
            
               Bid-Deċiżjoni tal-Kunsill tas-17 ta' Lulju 2000 il-Komunità aċċettat l-emenda għall-Ftehim li jistabbilixxi l-Kummissjoni Ġenerali tas-Sajd għall-Mediterran sabiex jiġi stabbilit budget awtonomu għal dik l-organizzazzjoni (1).
            
         
               (4)
            
            
               L-emendi relattivi għal budget awtonomu daħlu fis-seħħ fid-29 ta' April 2004.
            
         
               (5)
            
            
               L-implimentazzjoni ta' budget awtonomu għall-GFCM jimplika li l-Komunità ser tipprovdi kontribut finanzjarju għal dak il-budget; minħabba l-volum ta' dan il-kontribut jeħtieġ li tiġi adottata d-dikjarazzjoni ta' kompetenza u drittijiet tal-vot depożitata fil-ħin ta' l-adeżjoni tal-Komunità mal-GFCM,
            
         IDDEĊIEDA KIF ĠEJ:
   Artikolu uniku
   1.   Il-Komunità Ewropea għandha temenda d-dikjarazzjoni waħda ta' kompetenza u drittijiet tal-vot preżentata lill-Kummissjoni Ġenerali tas-Sajd għall-Mediterran meta taderixxi għal din l-organizzazzjoni, li għandha tiġi mibdula bid-dikjarazzjoni mill-Komunità Ewropea dwar l-eżerċizzju ta' kompetenza u drittijiet tal-vot skond l-Artikolu II(6) tal-Ftehim tal-GFCM kontenut fl-Anness ma' din id-Deċiżjoni.
   2.   Il-President tal-Kunsill qiegħed hawnhekk jiġi awtorizzat jinnotifika d-dikjarazzjoni emendata mill-Komunità Ewropea lid-Direttur-Ġenerali ta' l-Organizzazzjoni għall-Ikel u l-Agrikoltura.
   
      Magħmula fi Brussel, nhar id-19 ta' Novembru 2004.
      
         
            Għall-Kunsill
         
         
            Il-President
         
         J. P. H. DONNER
      
   
   
      (1)  ĠU C 15, 20.1.1999, p. 13.
   
      (2)  ĠU C 150, 28.5.1999, p 153.
   
      (3)  Deċiżjoni tal-Kunsill 98/416/KE tas-16 ta' Ġunju 1998 dwar l-adeżjoni tal-Komunità Ewropea għall-Kummissjoni Ġenerali tas-Sajd għall-Mediterran (ĠU L 190, 4.7.1998 p. 34).
   
      (1)  ĠU L 197, 3.8.2000, p. 35.
   
      ANNESS
      Dikjarazzjoni waħda tal-Komunità Ewropea dwar l-eżerċizzju ta' kompetenza u drittijiet tal-vot skond l-Artikolu II (6) tal-Ftehim tal-GFCM
      Din id-dikjarazzjoni tispeċifika l-kompetenza tal-Komunità Ewropea u l-Istati Membri tagħha fi kwistjonijiet koperti mill-Ftehim li jistabbilixxi l-GFCM.
      1.   Kompetenza esklussiva tal-Komunità Ewropea.
      Għal punti fuq l-aġenda li jittrattaw il-konservazzjoni u l-immaniġġar ta' riżorsi ħajjin tal-baħar, il-Komunità Ewropea għandha kompetenza esklussiva u drittijiet tal-vot.
      2.   Kompetenza ta' l-Istati Membri.
      Għal punti fuq l-aġenda li jittrattaw kwistjonijiet ta' organizzazzjoni (kwistjonijiet legali u proċedurali), l-Istati Membri tal-Komunità Ewropea għandhom kompetenza u drittijiet tal-vot.
      3.   Kompetenza maqsuma.
      
               
                  (a)
               
               
                  Għal punti fuq l-aġenda li jittrattaw statistika u akwakultura, il-kompetenza tiġi maqsuma bejn il-Komunità Ewropea u l-Istati Membri tagħha. Il-Komunità Ewropea għandha drittijiet tal-vot.
               
            
               
                  (b)
               
               
                  Għal punti fuq l-aġenda li jittrattaw ir-riċerka u l-għajnuna għall-iżvilupp, il-kompetenza tiġi maqsuma bejn il-Komunità Ewropea u l-Istati Membri tagħha. L-Istati Membri għandhom drittijiet tal-vot.
               
            
               
                  (ċ)
               
               
                  Għal punti fuq l-aġenda li jittrattaw il-kunsiderazzjoni ta' rapporti u koperazzjoni ma' organizzazzjonijiet oħra, il-kompetenza tiġi maqsuma bejn il-Komunità Ewropea u l-Istati Membri tagħha, skond l-istess prinċipji ta' distribuzzjoni ta' kompetenza bħal dawk stabbiliti f'din id-Dikjarazzjoni.
               
            
               
                  (d)
               
               
                  Għal punti fuq l-aġenda li jittrattaw kwistjonijiet tal-budget, il-kompetenza tiġi maqsuma bejn il-Komunità Ewropea u l-Istati Membri tagħha. Il-Komunità Ewropea għandha drittijiet tal-vot.
               
            Din id-dikjarazzjoni tibdel id-dikjarazzjoni preċedenti ta' l-1 ta' Diċembru 2004 u tapplika għall-laqgħat tal-GFCM kollha sakemm ma ssirx stqarrija speċifika mill-Komunità Ewropea fir-rigward ta' kwalunkwe laqgħa jew punt fuq l-aġenda.
      Jekk tinbidel il-firxa tal-kompetenza maqsuma bejn il-Komunità Ewropea u l-Istati Membri tagħha, din id-dikjarazzjoni għandha tiġi supplimentata jew modifikata.